As aus (ditas scientificament Aves) constituyen una clase d'animals vertebratos amniotas con a sangre calient, que a suya caracteristica mes conoixita ye tener o cuerpo cubierto de plumas, un pico sin de dients (encara que bellas especies fosils en teneban) y las estremidatz anteriors modificatas como alas. Totas as aus son oviparas, ixo ye, que ponen uevos, y quasi totas alimentan as suyas crías dimpuesas. Se considera que son descendients d'os dinosaurios y asinas pues, forman en chunto con os crocodilos o grupo d'os Archosauria no extinguitos. Scientificament, as aus son un grupo especializato dentro d'os Reptilia. O termin etimolochico au a sobén s'ha sustituito en mutos dialectos aragoneses per o castellanismo "ave". Os terminos paixaro/paixarico (en aragonés occidental y central) y mesmo en chistabín, y muixón (en aragonés oriental y aragonés centro-oriental) no fan referencia soque a os animals de mida mes chicota adintro d'este grupo.